Covid-19: So lyk SA pasiënte se ouderdomme(Foto: Brian Inganga/AP) Die departement van gesondheid het Maandag statistiek oor die ouderdom van Covid-19-pasiënte bekendgestel. Dit is die eerste keer wat die departement dié statistieke bekendmaak. Die meeste pasiënete wat die afgelope twee maande positief getoets het vir Covid-19, is tussen die ouderdom van 20 en 60 jaar. Die grootste persentasie pasiënte (24% of 768 mense) val in die ouderdomsgroep 31 tot 40 jaar. Altesaam 628 pasiënte (19%) is tussen die ouderdom van 21 en 30 jaar en 594 (18,8%) is tussen die ouderdom van 41 en 50 jaar. Ongeveer 15% (505) van pasiënte is tussen die ouderdom van 51 en 60 jaar. Net meer as 200 (6%) is jonger as 21 en 166 (5,2%) is ouer as 70 jaar. Laasgenoemde is die ouderdomsgroep met die minste gevalle. Nog vier pasiënte het intussen weens die virus omgekom. Die land se dodetal staan nou op 58 met 1 055 mense wat reeds van die virus herstel het. Volgens Maroela Media se berekeninge is die sterftekoers 1,76% van die totale positiewe gevalle. Dit dui op ŉ geleidelike toename van 0,2% ŉ maand gelede. Volgens Zweli Mkhize, minister van gesondheid, is 121 510 mense reeds in die private en openbare sektor getoets vir Covid-19. Van diegene is 67% (80 812) in die private sektor en 33% (40 698) in die openbare sektor getoets. Toetse wat in staatsinstellings gedoen word, het wel beduidend begin toeneem sedert 16 Maart, van 1 390 per week tot byna 20 000 toetse per week. Die departement van gesondheid het by ŉ vorige geleentheid aangedui die aantal gevalle sal na verwagting toeneem namate die land se toetsvermoë verbeter. Prof. Anton Stoltz, hoof van die departement aansteeklike siektes aan die Universiteit van Pretoria, stem hiermee saam. Stoltz glo egter nie Suid-Afrika is in staat om meer mense te toets as wat reeds gedoen word nie. “Ons doen wat ons kan,” het hy Maandag aan Maroela Media gesê. Prof. Anton Stoltz (Foto: Reint Dykema) Stoltz verduidelik dat toetse tot 48 uur kan neem om af te handel. Daar moet ook dubbel seker gemaak word dat die toets akkuraat is, wat tyd in beslag neem. “Ek twyfel of ons baie meer sal kan toets as wat ons reeds doen, tensy ons ŉ ander manier van toets kry waar toetse vinniger gedoen kan word.” Stoltz vermoed dat nog baie gevalle in Suid-Afrika aangemeld gaan word. “Ons is nog nie in ons uitbrekingfase nie. Ek dink dit kom,” sê hy. Volgens Stoltz is daar verskeie faktore wat daartoe bydra dat Suid-Afrika nog nie groot getalle gevalle soos ander lande beleef het nie. Hy sê dat meer mense in die Noordelike Halfrond van lugverkeer gebruik maak, en dat minder mense wat met Covid-19 besmet is aanvanklik die land binnegekom het. Hy glo ook dat daar baie pasiënte in Suid-Afrika is wat die virus opgedoen het, maar geen simptome toon nie. Diegene klop dus nie aan vir hulp nie en word dus nooit getoets nie. “Die kans is ook goed dat dié mense negatief sal toets. Sommige mense moet twee tot drie keer getoets word voordat hulle uiteindelik positief toets,” sê Stoltz. Daarom meen hy vir elke persoon wat positief toets, daar nog 50 ander is wat die virus onder lede het, maar nog nie positief getoets het nie. Stoltz meen dit is ook te vroeg om te bepaal of die algehele landwye afsondering die rede is waarom relatief min gevalle daagliks aangemeld word teenoor ander lande. Hy glo egter dat Suid-Afrika vroegtydig opgetree het met die instel van ŉ staat van afsondering. Sou die afsondering eindelik opgehef word, raai Stoltz Suid-Afrikaners aan om nie groot byeenkomste by te woon nie. “Ons moet nog ŉ paar maande sosiale afstand handhaaf.” Hy voeg by dat voorsorgmaatreëls soos die was van hande ook steeds moet geld. Hy raai ook aan dat mense maskers dra. “Dit gaan jou nie help as jy nie siek is nie, maar dit help ander mense wat jy moontlik kan aansteek,” het Stoltz gesê. So lyk die ouderdomsgroepe van Suid-Afrika se Covid-19-pasiënte: * Die departement het nie die syfers vir dié ouderdomsgroep verskaf nie. Wil jy op die hoogte bly van alle nuus oor Covid-19 op Maroela Media? Kliek hier om in te teken op ŉ daaglikse nuusbrief.